b'\n_START_ARTICLE_\nDe Utrolige\n_START_SECTION_\nPlot\n_START_PARAGRAPH_\nDe Utrolige foreg\xc3\xa5r i et univers hvor superkr\xc3\xa6fter og superhelte findes. Efter Hr. Utrolig og andre superhelte kommer under kritik for den utilsigtede skade deres heltearbejde for\xc3\xa5rsager, tvinger regeringen alle superhelte til at g\xc3\xa5 under jorden. 15 \xc3\xa5r senere lever Hr. Utrolig og hans kone Elastipigen (der nu kun g\xc3\xa5r under deres d\xc3\xa6knavne Bob og Helen Parr) et almindeligt forstadsliv med deres 3 b\xc3\xb8rn Violet, Dash, og babyen Jack-Jack. Bob savner heltelivet, og tager ofte ud for at g\xc3\xb8re heltearbejde i al hemmelighed med sin gamle ven Lucius Best (med superheltenavnet Frozone)._NEWLINE_En dag f\xc3\xa5r Bob en besked fra Mirage, der overtaler ham til at blive Hr. Utrolig igen. Hun inviterer ham til en \xc3\xb8 for at bek\xc3\xa6mpe Omnidroiden, en robot der er g\xc3\xa5et bers\xc3\xa6rk. Bob besejrer Omnidroiden, og begynder i de n\xc3\xa6ste m\xc3\xa5neder at forberede sig p\xc3\xa5 flere superheltejobs fra Mirage. Bob holder sit heltearbejde skjult fra Helen og resten af familien, men Helen begynder med tiden at ane ur\xc3\xa5d. Der kommer et hul i Bobs dragt, og han tager til Edna Mode, der designede dragter til superheltene f\xc3\xb8r de blev tvunget under jorden. Han beder om en ny dragt, men Edna tror at hele Parr-familien er begyndt som superhelte igen, og laver matchende dragter til dem alle._NEWLINE_Bob vender tilbage til \xc3\xb8en hvor han besejrede Omnidroiden, hvor han bliver taget til fange. Det viser sig, at Mirage arbejder for Buddy Pine, en tidligere fan af Hr. Utrolig, som Hr. Utrolig afviste for 15 \xc3\xa5r siden. Buddy fort\xc3\xa6ller i en monolog at det gjorde ham h\xc3\xa6vngerrig, hvilket fik ham til at opfinde en r\xc3\xa6kke forskellige v\xc3\xa5ben og p\xc3\xa5tage sig aliaset Syndrom. Han byggede den robot, Hr. Utrolig besejrede, og han havde tidligere inviteret andre helte til \xc3\xb8en for at bek\xc3\xa6mpe den. Hver gang en superhelt vandt over Omnidroiden, genopbyggede Syndrom den i en forbedret udgave, og inviterede helten tilbage. P\xc3\xa5 den m\xc3\xa5de har Syndrom gjort sin robot uovervindelig, og samtidig udryddet st\xc3\xb8rstedelen af superheltene. Nu da Omnidroiden er i stand til at besejre Hr. Utrolig, afsl\xc3\xb8rer Syndrom sin plan for ham: Syndrom vil tage til storbyen Metroville og slippe Omnidroiden l\xc3\xb8s, for s\xc3\xa5 at lade som om, han er en superhelt, ved at "besejre" Omnidroiden. Syndrom vil derefter s\xc3\xa6lge ud af sine opfindelser, s\xc3\xa5 alle kan "blive super"._NEWLINE_Imens er Helen blevet s\xc3\xa5 mist\xc3\xa6nksom, at hun bes\xc3\xb8ger Edna Mode for at sp\xc3\xb8rge hende om, hvad der foreg\xc3\xa5r med Bob. Edna viser familiens nye superdragter til Helen, og hun finder derved ud af, at Bob er begyndt som superhelt igen. Helen l\xc3\xa5ner et privatfly, og tager afsted til Syndroms \xc3\xb8. Hun havde egentlig ladet b\xc3\xb8rnene blive hjemme, men Violet og Dash sniger sig ombord p\xc3\xa5 flyet, og efterlader Jack-Jack derhjemme med en babysitter. Syndrom opdager Helens fly og skyder det ned, men Helen og b\xc3\xb8rnene overlever og sv\xc3\xb8mmer til \xc3\xb8en. Helen (under det nye navn Fru Utrolig) infiltrerer Syndroms base, og finder ud af hans plan._NEWLINE_Mirage forr\xc3\xa5der Syndrom og slipper Hr. Utrolig fri, og han bliver snart efter fundet af Fru Utrolig. Violet og Dash bliver opdaget af Syndroms vagter, men de nedk\xc3\xa6mper vagterne og bliver genforenet med deres for\xc3\xa6ldre. Men Syndrom fanger hele Parr-familien, og efterlader dem som fanger p\xc3\xa5 \xc3\xb8en. Han tager afsted til Metroville i en raket, for at iv\xc3\xa6rks\xc3\xa6tte sin plan. Familien slipper fri kort efter, og f\xc3\xb8lger efter Syndrom i en ekstra raket. Syndrom er ankommet til Metroville, hvor Omnidroiden allerede er og laver ravage. Han pr\xc3\xb8ver at stoppe robotten, men den genkender ham som en fjende, og sl\xc3\xa5r ham bevidstl\xc3\xb8s. Parr-familien og Frozone bek\xc3\xa6mper Omnidroiden, og besejrer den ved hj\xc3\xa6lp af den fjernkontrol, Syndrom havde styret den med tidligere._NEWLINE_Parr-familien tager hjem, men de finder Syndrom i f\xc3\xa6rd med at kidnappe Jack-Jack. Syndrom vil tage Jack-Jack med sig og opfostre ham som sin l\xc3\xa6rling. Som Syndrom (if\xc3\xb8rt raketsko) er p\xc3\xa5 vej op mod hans fly, begynder Jack-Jacks superkr\xc3\xa6fter at vise sig, hvilket f\xc3\xa5r Syndrom til at tabe ham. Syndroms ene raketsko er \xc3\xb8delagt, men han f\xc3\xa5r k\xc3\xa6mpet sig op p\xc3\xa5 flyet. Imens bliver Fru Utrolig kastet opad af Hr. Utrolig, hvor hun griber Jack-Jack og f\xc3\xa5r dem begge ned i sikkerhed. Syndrom st\xc3\xa5r p\xc3\xa5 sit fly og hoverer, men Hr. Utrolig kaster en bil mod Syndroms fly, hvilket tvinger Syndrom ind i motoren, hvor han formodentlig bliver trukket igennem og sl\xc3\xa5et ihjel.'